SKRIFTLIG FORESPØRGSEL P-1322/02

af Thierry de La Perriere (NI) til Kommissionen

(2. maj 2002)

Om: UKIP, United Kingdom Independence Party's internetsted

Det britiske dagblad Daily Telegraph(1) omtaler forhold, som direkte angriber Kommissionen eller visse af dens ansatte.

Dette dagblad har lavet en undersøgelse af e-mails til det eurokritiske britiske politiske parti UKIP's internetsteds diskussionsrum. Indholdet af disse e-mails bagtalte voldsomt dette partis ideer. Kilden til disse e-mails er blevet identificeret. Det drejer sig om Kommissionens lokaler i Jean Monnet-Bygningen i Luxembourg.

Kan Kommissionen bekræfte eller afkræfte denne oplysning?

Såfremt disse forhold bekræftes, agter Kommissionen da at indlede disciplinærsager mod de to ansatte, som er involveret i denne uheldige anvendelse af EU-administrationens tid og tekniske midler?

(1) Daily Telegraph, onsdag den 3. april 2002 Peterborough.

Svar afgivet på Kommissionens vegne af Neil Kinnock

(27. juni 2002)

Kommissionen kan bekræfte, at der er blevet fremsendt meddelelser til United Kingdom Independence Party's diskussionsrum fra en kontoradresse i Kommissionen.

Alment set har Kommissionens tjenestemænd ret til at udtrykke sig, og i henhold til retspraksis(1), omfatter denne ret også mundtligt eller skriftligt at give udtryk for meninger, der adskiller sig fra, eller er i modsætning til, den ansættende institutions. Det er imidlertid klart, at der her ikke er tale om en ubegrænset frihed, og at den af tjenstlige hensyn kan søges begrænset inden for rimelige rammer. I den sag, som det ærede parlamentsmedlem henviser til, betyder det, at tjenestemænd skal undgå, at deres privat fremsatte meninger fejlagtigt antages at give udtryk for Kommissionens synspunkt. Det betyder også, at tjenestemænd bør afstå fra offentligt at fremkomme med injurierende eller sårende tilkendegivelser, der kan være i konflikt med personalevedtægtens artikel 12, der omhandler tjenestens værdighed.

En nærmere undersøgelse af det pågældende diskussionsrum har ikke afsløret spor af en lavine af fantasifulde poster, der rakker ned på UKIP fra kommaflyttere, som det hedder i det pågældende læserbrev i the Daily Telegraph. I stedet ser det ud til, at der pågår en åben og informeret debat mellem synspunkter for og imod EU. Hverken webstedets webmaster, der redigerer diskussionerne(2), eller andre debattører ser ud til at være blevet krænkede af de posteringer, der henvises til i dagbladet.

Ud fra disse betragtninger agter Kommissionen ikke at indlede disciplinærsager mod de berørte tjenestemænd. Den vil imidlertid minde de pågældende tjenestemænd om de gældende bestemmelser for brug af Internet i Kommissionen. I henhold til disse bestemmelser er brug af Internet til private formål tilladt inden for rimelige grænser, men alle indlæg skal ledsages af en ansvarsfraskrivelse, der understreger, at de udtrykte synspunkter udelukkende er forfatterens og ikke under nogen omstændigheder kan betragtes som værende Kommissionens officielle synspunkt.

(1) Se for eksempel sagerne T-82/99, Michael Cwik mod Kommissionen, dom afsagt af Retten i Første Instans (Fjerde Afdeling) den 14. juli 2000, samt C-274/99 P, Bernard Connolly mod Kommissionen, Domstolens dom af 6. marts 2001.

(2) Reglerne for brug af diskussionsrummet bestemmer, at diskussionsrummet er redigeret, og fornærmende eller på anden måde uacceptabelt indhold kan fjernes.